ฉบับร่าง:สำนักงานมาตรฐานสินค้าเกษตรและอาหารแห่งชาติ

สำนักงานมาตรฐานสินค้าเกษตรและอาหารแห่งชาติ (National Bureau of Agricultural Commodity and Food Standards ACFS) หรือย่อว่า มกอช. เป็นส่วนราชการสังกัดกระทรวงเกษตรและสหกรณ์ มีหน้าที่ตรวจสอบรับรองควบคุม และส่งเสริมมาตรฐานสินค้าเกษตรตั้งแต่ระดับไร่นาจนถึงผู้บริโภค ตลอดจนการเจรจาแก้ไขปัญหาทางการค้าเชิงเทคนิค เพื่อปรับปรุงและยกระดับคุณภาพสินค้าเกษตรและอาหารของไทยให้ได้มาตรฐาน รวมทั้งเพื่อให้มีคุณภาพและความปลอดภัยตามมาตรฐาน สามารถแข่งขันได้ในเวทีโลก

**ประวัติ**
นับตั้งแต่ประเทศไทยเข้าเป็นสมาชิกองค์การการค้าโลก ในฐานะผู้ร่วมก่อตั้งร่วมกับประเทศอื่นๆ อีก 80 ประเทศ เมื่อวันที่ 28 ธันวาคม พ.ศ. 2537 มีการบังคับใช้ข้อตกลงด้านสุขอนามัยและสุขอนามัยพืช มีกำหนดกติกาให้ประเทศต่างๆ ใช้มาตรการด้านมาตรฐานและความปลอดภัยอาหาร ควบคุมการส่งออกนำเข้าสินค้าเกษตรและอาหาร ทำให้กระทรวงเกษตรและสหกรณ์ ตระหนักถึงความสำคัญในการแข่งขันการทางการค้าสินค้าเกษตรและอาหารในต่างประเทศที่จะทวีความรุนแรงขึ้น
ด้วยเหตุนี้ จึงได้มีการปรับโครงสร้างองค์กรเพื่อรองรับการเปลี่ยนแปลงดังกล่าว โดยในปี พ.ศ. 2540 ได้จัดตั้ง สำนักงานมาตรฐานและตรวจสอบสินค้าเกษตร (สมก.) เป็นหน่วยงานในสังกัดสำนักงานปลัดกระทรวงเกษตรและสหกรณ์ เพื่อเป็นศูนย์กลางในการประสานงานและพัฒนามาตรฐานสินค้าเกษตรของประเทศให้สอดคล้องกับมาตรฐานสากล โดยร่วมมือกับหน่วยงานต่างๆ ภายในกระทรวงเกษตรและสหกรณ์ มุ่งการบริการแบบเบ็ดเสร็จในการนำเข้าและส่งออกสินค้าเกษตร
จนกระทั่งพระราชบัญญัติปรับปรุงโครงสร้างกระทรวง ทบวง กรม มีผลบังคับใช้ในปี พ.ศ. 2545 สำนักงานมาตรฐานสินค้าเกษตรและอาหารแห่งชาติ (มกอช.) จึงได้รับการจัดตั้งในวันที่ 9 ตุลาคม พ.ศ. 2545 ตามกฎกระทรวงแบ่งส่วนราชการ สำนักงานมาตรฐานสินค้าเกษตรและอาหารแห่งชาติ กระทรวงเกษตรและสหกรณ์ พ.ศ. 2545 โดยอาศัยอำนาจตามมาตรา 8 ฉ แห่งพระราชบัญญัติระเบียบบริหารราชการแผ่นดิน (ฉบับที่ 4) พ.ศ. 2543 เป็นหน่วยงานระดับกรมภายใต้กระทรวงเกษตรและสหกรณ์

**อำนาจและหน้าที่**
สำนักงานมาตรฐานสินค้าเกษตรและอาหารแห่งชาติ มีอำนาจหน้าที่ ดังนี้
# ดำเนินการตามกฎหมายว่าด้วยมาตรฐานสินค้าเกษตรและกฎหมายอื่นที่เกี่ยวข้อง
# เสนอแนะนโยบาย แนวทาง และมาตรการในการกำหนด การตรวจสอบรับรอง การควบคุม การวิจัย การพัฒนา การประเมินความเสี่ยง การถ่ายทอด การส่งเสริม และการพัฒนามาตรฐานสินค้าเกษตรและอาหารของประเทศ
# กำหนดยุทธศาสตร์ด้านความปลอดภัยสินค้าเกษตรและอาหาร รวมทั้งกำกับดูแล เฝ้าระวังและเตือนภัย
# ประสานงาน กำหนดท่าที่ และร่วมเจรจาแก้ไขปัญหาทางเทคนิค ด้านมาตรการที่มิใช่ภาษี และด้านการกำหนดมาตรฐานระหว่างประเทศในส่วนที่เกี่ยวข้องกับสินค้าเกษตรและอาหาร
# เป็นหน่วยงานกลางในการประสานงานกับองค์กสนมาตรฐานระหว่างประเทศด้านคุณภาพและความปลอดภัยของสินค้าเกษตรและอาหาร รวมทั้งการดำเนินการภายใต้ความตกลงว่าด้วยการบังคับใช้มาตรฐานสุขอนามัยและสุขอนามัยพืช และในส่วนที่เกี่ยวข้องกับสินค้าเกษตรและอาหาร ภายใต้ความตกลงว่าด้วยอุปสรรคทางเทคนิคต่อการค้า
# เป็นหน่วยรับรองในระบบงานของหน่วยตรวจสอบรับรองและหน่วยรับรองผู้ประกอบการตรวจสอบมาตรฐานด้านสินค้าเกษตรและอาหารของประเทศ
# เป็นศูนย์กลางข้อมูลสารสนเทศด้านมาตรฐานด้านสินค้าเกษตรและอาหาร
# ปฏิบัติการอื่นใดตามที่กฎหมายกำหนดให้เป็นอำนาจหน้าที่ของสำนักงานหรือตามที่รัฐมนตรีหรือคณะรัฐมนตรีมอบหมาย

**หน่วยงานในสังกัด**
โครงสร้างและหน่วยงานของสำนักงานมาตรฐานสินค้าเกษตรและอาหารแห่งชาติแบ่งส่วนราชการตามกฎหมายตามกฎกระทรวงแบ่งส่วนราชการสำนักงานมาตรฐานสินค้าเกษตรและอาหารแห่งชาติ พ.ศ. 2557 ดังนี้- สำนักงานเลขานุการกรม- กองควบคุมมาตรฐาน- กองนโยบายมาตรฐานสินค้าเกษตรและอาหาร- กองรับรองมาตรฐาน- ศูนย์เทคโนโลยีสารสนเทศและการสื่อสาร- สำนักกำหนดมาตรฐาน

**อ้างอิง**

**แหล่งข้อมูลอื่น**
  สำนักงานมาตรฐานสินค้าเกษตรและอาหารแห่งชาติ
หมวดหมู่:องค์การที่ก่อตั้งในปี พ.ศ. 2545
หมวดหมู่:หน่วยงานของรัฐบาลไทยในเขตจตุจักร
หมวดหมู่:กระทรวงเกษตรและสหกรณ์
หมวดหมู่:ส่วนราชการระดับกรมในประเทศไทย